पशु-पंछी अपनियें संन्तानें राहें गै अपनी जात-परम्परा बनाई रखदे न। पर आदमी कोल इस परम्परा गी बनाई रक्खने आस्तै होर रस्ते बी हैन, जियां भान्ति 2 दे गुण ते टकोह्दे नजरी औने आले शुभ काज(जिनेईं चेतै करियै जां दिक्खियै दुनिया च उन्दा नां चलदा रौहन्दा ऐ)। संसारै दे इतिहासै दे बरके फरोलियै पढ़चै तां पता लगदा ऐ जे इस धरती पर ओपरे ते चबात कम्म, ते कम्में दा प्रारम्भ उन्दे हत्थें होआ जड़े सारी उमर कल्ले रेह् जां ला-बल्द रे। अपनी देहू दियां होर अग्गें मूरतां बनाने च (कलमां लाने च) ओ सफल नईं होए, तां गै उनें कम्में-काजें च अपने मनै दिएं मूरतें गी प्रतक्ख करियै, ओ कमी पूरा करने दा जतन कीता। गल्ल ए ऐ जे जिन्दी अपनी आल-उलाद नईं हुन्दी, उन्दे मनै च गै औने आलियें पीड़ियें दी चिन्ता-ममता जागदी ऐ। जड़े अपनी सन्तानें दियां कड़ियां जोड़ियै अपने नां दी ते अपने कम्में दी परम्परा कायम रक्खने दी सोचदे न, उन्दे ए लालसा ते जतन पशुयें दी परम्परा कन्ने गै रलदे-मिलदे न।